张镃
千叶黄梅歌呈王梦得张以道
笛声吹起南湖水，散作奇葩江园里。
被春收入玉照堂，不逐余芒弄红紫。
一春开霁能几时，江梅正多人来稀。
光风屈指已过半，赖有缃蕊森高枝。
今朝拄杖偏宜到，暖碧红烟染林草。
悠然试就花下行，便有疎英点乌帽。
细看宝靥轻金涂，密网粲缀万斛珠。
一香举处众香发，幻巧更吐冰霜须。
叵罗盛酒如春沼，不待东风自开了。
呼童撼作晴雪飞，雪飞争似花飞好。
上都赏玩争出城，日高三丈车马尘。
谁能摆脱热官与铜臭，肯学花底真閒人。
时平空山老壮士，不得灭秦报君死。
鸡鸣抚剑起相叹，梦领全师渡河水。
吾曹耻作儿女愁，何如且插花满头。
一盏一盏复一盏，坐到落梅无始休。
无梅有月尤堪饮，醉卧苍苔石为枕。
醒来明月别寻花，桃岸翻霞杏堆锦。